'મોટાભાગના જૂના બંગલાઓએ અહીં નવા રૂપરંગ અને નામ ધારણ કરી લીધા છે એટલે અઘરું તો છે જ...' બપોર થવા આવી હતી, પણ ઠંડી હવાની ખુશનુમા તાજગી પર તડકાનો તેવર સહેજે ય ચડેલો જણાતો ન હતો. બપોર થાય એટલે ગાંવથણમાં બજાર ભરાવા માંડતું. નમતી બપોરથી મોડી સાંજ સુધી અહીં સહેલાણીઓ ઊભરાતા. એક તરફ પારસી પોઈન્ટ, સિડની પોઈન્ટ અને બીજી તરફ ટેબલ લેન્ડ, એડમન્ડ પોઈન્ટ એમ બરાબર વચ્ચેની માંચીમાં આવેલા ગાંવથણની ઢાળ ઉતરતી સડકો પર એક તરફ નીચે ધસી જતી ખીણ અને બીજી તરફ વાંસના માંચડા બાંધીને હારબંધ ઊભી કરેલી હાટડીઓ.